Okresná prokuratúra Vranov nad Topľou 
Nám. Slobody 5, 093 80 Vranov nad Topľou 	

Sp. zn. : Pv 832/14/7713	Vranov nad Topľou, 29.1.2015
EEČ : 2-61-39-2015

U Z N E S E N I E

Trestná vec:	obvinený XXXXX 
Prečin:	Porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Vranov nad Topľou
Podľa § 215 odsek 1 písmeno f Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa XXXXX v čase od 07.30 hod. do 10.00 hod. vošiel do rodinného domu č. 154 v obci XXXXX, okr. XXXXX bez súhlasu majiteľa tým spôsobom, že zobral pravý kľúč uložený pod kobercom pred vchodom do domu a z peňaženky nachádzajúcej sa na kuchynskej linke odcudzil 7,-Eur, ktoré použil pre vlastnú potrebu, čím svojim konaním spôsobil poškodenej XXXXX, nar. XXXXX škodu v sume 7,-Eur odcudzením finančnej hotovosti, 

obvinený mladistvý, ktorý v čase činu neprekročil pätnásty rok veku, nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie,

Odôvodnenie:
Uznesením  povereného príslušníka Obvodného oddelenia PZ v  Slovenskej Kajni dňa XXXXX  pod sp. zn. ORP-XXXXX bolo začaté trestné stíhanie a súčasne  vznesené obvinenie  ml. XXXXX pre prečin krádeže podľa § 212 ods. 2 písm. a Trestného zákona a pre prečin porušovania domovej slobody podľa § 194 ods. 1 Trestného zákona 

     Trestný čin mal byť spáchaný tak, ako je to uvedené vo výrokovej časti tohto uznesenia.

     Vzhľadom k osobe obvineného  bol pribratý znalec z odvetvia klinickej psychológie detí a dospelých na vyšetrenie psychického stavu. XXXXX je osoba so zaostaním osobnostnej, sociálnej a mentálnej vyspelosti aso rok oproti fyzickému veku. Osobnosť vo vývine pubescenta, intelektovo v pásme výrazného podpriemeru, povahovo popudlivý, dráždivý s maladaptívnym správaním, ktoré sa prejavuje porušovaním mravných a právnych noriem. V čase spáchania trestného činu nedosiahol takú mentálnu vyspelosť, aby bol schopný rozpoznať nebezpečenstvo svojho konania. Svoje konanie mohol ovládať. V čase spáchania trestného činu bol jeho fyzický vek 14 rokov a jeden mesiac, mentálne však zaostával asi rok. 

     V priebehu vyšetrovania boli vypočutí poškodená XXXXX, svedok XXXXX i obvinený ml. XXXXX, ktorý sa priznal ku spáchaniu skutku. Vo vyšetrovacom spise sa nachádza okrem znaleckého posudku z odboru psychológie i priestupkový spis, zápisnica o trestnom oznámení, výpis z evidencie priestupkov a odpis z registra trestov i charakteristiky na obvineného a taktiež doklad o uhradení sumy 7,- Eur poškodenej XXXXX.
	  
      Podľa § 95 ods. 1Trestného zákona, mladistvý mladší ako pätnásť rokov, ktorý v čase spáchania činu nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie, nie je za tento čin trestné zodpovedný. 

   Vzhľadom na vyššie uvedené bolo potrebné rozhodnúť tak, ako je to uvedené vo výrokovej časti tohto uznesenia,  a to trestné stíhanie zastaviť v zmysle § 215 ods. 1 písm. f) Trestného poriadku, pretože obvinený mladistvý XXXXX v čase činu neprekročil pätnásty rok veku, nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Stanislava Nemčíková
prokurátorka